ΓΡΑΠΤΗ ΕΡΩΤΗΣΗ E-3942/98

υποβολή: Anita Pollack (PSE) προς την Επιτροπή

(4 Ιανουαρίου 1999)

Θέμα: Σύστημα Οικολογικής Διαχείρισης και ελέγχου (ΕΜΑS)

Σε ποιο σημείο βρίσκεται το αναθεωρημένο βιώσιμο σύστημα διαχείρισης και ελέγχου;

Απάντηση της κας Bjerregaard εξ ονόματος της Επιτροπής

(4 Φεβρουαρίου 1999)

Η Επιτροπή ενέκρινε στις 30 Οκτωβρίου 1998, πρόταση κανονισμού του Συμβουλίου(1) που επιτρέπει τη συμμετοχή των οργανισμών σε ένα κοινοτικό σύστημα οικολογικής διαχείρισης ελέγχου (ΕΜΑS) και με την οποία αναθεωρείται ο κανονισμός (ΕΟΚ) 1836/93 του Συμβουλίου της 29ης Ιουνίου 1993, για την εθελούσια συμμετοχή επιχειρήσεων του βιομηχανικού τομέα σ'ένα κοινοτικό σύστημα οικολογικής διαχείρισης και ελέγχου(2).

Ανταποκρινόμενη στην απαίτηση του άρθρου 20 του κανονισμού αριθ.(ΕΟΚ) 1836/93, η Επιτροπή επωφελήθηκε της συγκεκριμένης αναθεώρησης για να πραγματοποιήσει ευρύτατες διαβουλεύσεις μετά τα επιμέρους ενδιαφερόμενα μέρη προκειμένου να καταλήξει σε ισορροπημένη πρόταση υπέρ τόσο του περιβάλλοντος όσο και των οργανισμών που ενδέχεται να συμμετάσχουν εθελουσίως στο ΕΜΑS.

Μεταξύ των εξελίξεων που περιλαμβάνει η συγκεκριμένη πρόταση, η διεύρυνση του πεδίου εφαρμογής του κανονισμού κατά τρόπο που να καλύπτει το σύνολο των κανονικών δραστηριοτήτων θα επιτρέψει τη μεγαλύτερη κάλυψη των περιβαλλοντικών επιπτώσεων και κατά συνέπεια τη συνολική βελτίωση των περιβαλλοντικών επιδόσεων. Οργανισμοί όπως τα χρηματοπιστωτικά ιδρύματα ή ακόμη και οι τοπικές αρχές θα έχουν τοιουτοτρόπως στη διάθεσή τους ένα αποτελεσματικό μέσο διαχείρισης των περιβαλλοντικών επιπτώσεων τους που θα μπορούσε να είναι εξίσου σημαντικές με τις οφειλόμενες στο βιομηχανικό επίπεδο.

Σημασία επίσης αποδόθηκε στη συμφωνία του ΕΜΑS προς το πρότυπο του διεθνούς οργανισμού τυποποίησης (ISO) 14001 αυξάνοντας παράλληλα την προστιθέμενη αξία του ΕΜΑS συγκριτικά προς αυτό. Πέραν της εσωτερικής διαχείρισης των περιβαλλοντικών επιπτώσεων στο πλαίσιο του (ISO) 14001, το ΕΜΑS απαιτεί από τους οργανισμούς που συμμετέχουν σε αυτό να βελτιώσουν τις περιβαλλοντικές τους επιδόσεις και να κοινοποιούν τα επιτεύγματά τους μέσω περιβαλλοντικής δήλωσης επικυρούμενης από ανεξάρτητο φορέα. Η συγκεκριμένη προστιθέμενη αξία επιτρέπει στους καταχωρημένους οργανισμούς να επωφεληθούν από τη μεγαλύτερη αξιοπιστία που αποκτούν, ιδίως στη σχέση τους με τις αρχές ελέγχου και το κοινό.

Η συμμετοχή των οργανισμών, ανεξαρτήτως του μεγέθους τους, αποτελεί επίσης προβληματισμό επί του οποίου βασίζεται η νέα πρόταση. Προβλέπεται τοιουτοτρόπως να βελτιωθεί η ενημέρωση των μικρομεσαίων επιχειρήσεων (ΜΜΕ), να καθοριστούν τα εργαλεία αρωγής, να ευαισθητοποιηθούν οι διακριβωτές της λειτουργίας των μικρομεσαίων επιχειρήσεων και να παρασχεθούν κίνητρα στις μεγάλες επιχειρήσεις ώστε να υποστηρίξουν τις μικρομεσαίες επιχειρήσεις που είναι προμηθευτές τους κατά την υλοποίηση του ΕΜΑS.

Τέλος είναι ενδιαφέρον να σημειωθεί ότι οι καταχωρούμενοι οργανισμοί που συμμετέχουν στο ΕΜΑS θα μπορούν να χρησιμοποιούν λογότυπο που να καθιστά σαφέστερη την εθελούσια συμμετοχή τους στην βελτίωση των περιβαλλοντικών τους επιδόσεων. Οι προϋποθέσεις χρήσης του συγκεκριμένου λογοτύπου ορίζονται αυστηρότατα προκειμένου να εξασφαλιστεί η ισορροπία μεταξύ γνωστοποίησης και αξιοπιστίας ιδίως με στόχο να αποφευχθεί οιαδήποτε σύγχυση με τις ετικέτες των προϊόντων.

(1) ΕΕ C 400 της 22.12.1998.

(2) ΕΕ L 168 της 10.7.1993.